
3-mavzu. Maktabda mediamadaniyatni rivojlantirish yo‘llari

REJA:

1. Axborot va ma’lumot tushunchalari
2. Media va axborot savodxonligi tushunchasi
3. Mediasavodxonlik 21 asr ko’nikmasi sifatida


Axborot va ma’lumot tushunchalari

«Axborot» atamasi ko‘plab tavsifga ega bo‘lib, u ma’lumotlar, tadqiqot jarayonida olingan bilimlar, tajriba yoki tahsil olish, shuningdek, signal yoki belgilarni anglatishi mumkin.
Oddiy qilib aytganda, axborot — bu to‘plangan, qayta ishlangan va izohlangan, foydalanish uchun qulay bo‘lgan ko‘rinishda taqdim etiladigan ma’lumotlardir. Axborotni yana bir boshqacha tavsifi — «tushunishga oson shaklda berilgan bilimlar»dir.
O‘tmishda mazkur tushuncha ortida odamlar tomonidan bir-biriga og‘zaki, yozma va boshqa usulda beriladigan ma’lumotlar tushunilgan. Keng ma’noda axborot ta’rifi kibernetika fanida keltirilgan. Uning asoschisi Norbert Vinerning yozishicha, “axborot — bu biz unga va uning bizning hissiyotlarimizga moslashuvchi, tashqi dunyodan olingan mazmun tavsifidir”.
Axborot — «bizni o‘zgartiradigan» tushuncha (Stafford Beer, 1979).
Axborot — bu «insonning ongiga yetib boradigan va uning bilimini oshiradigan» tushuncha (Blokdjik and Blokdjik, 1987).
«Axborot — bu uni oladiganlar uchun ma’noga ega shaklga keltirilgan va joriy yoki keyingi harakatlar yoki qarorlar uchun haqiqiy yohud potensial qiymatga ega ma’lumotlar» (Davis and Olsen, 1984).
Boshqa tomondan, “axborot” atamasi axborot berish, axborotni uzatish va uni tarqatish ma’nosida ham qo‘llaniladi. Ayrim tadqiqotchilarning ta’kidlashicha, axborot deb oldindan ma’lum bo‘lmagan biror narsa haqidagi xabar yoki ma’lumotlar tushuniladi. Axborot muhim unsur bo‘lib, usiz nafaqat alohida insonni, balki jamiyatni ham tasavvur qilib bo‘lmaydi. Masala, uning sifati, mazmuni, ohangi va yo‘naltirilganligidadir. Shu bois axborot chegaralangan, qalbakilashtirilgan, tezkor, dolzarb va h.k. bo‘lishi mumkin.
Media va boshqa axborot manbalari tomonidan taqdim etilayotgan axborotdan to‘g‘ri foydalanish, insonlarning o‘zida axborotga bo‘lgan ehtiyojini anglashi, ma’lumotni topish va unga egalik qilish hamda sifatini baholash imkonini beradi.
Aksariyat hollarda iste’molchi u yoki bu maqsadga erishish uchun nimani bilishi zarurligini anglaydi va o‘z qidiruvishini ma’lum bir natijaga qaratadi. Masalan, inflyatsiya sharoitida har bir fuqaroni narx-navoning o‘sishi qiziqtiradi. Abiturient oliy ta’lim muassasasiga kirish qoidalariga oid barcha ma’lumotni o‘rganadi. Tadbirkor va moliyachini birinchi navbatda birjadagi narx kotirovkasi qiziqtiradi.
Insonga u yoki bu axborot kanaliga murojaat qilish maqsadi tushunarli. Tanlov xabarning to‘laligi, manbaning ishonchliligi yoki qiziqarligi va h.k. asosida amalga oshiriladi. Ammo bu yerda ham manbaning ishonchliligini chuqur o‘rganish lozim. Masalan, o‘zini adabiy tanqidchi deb tanishtirgan shaxsning yangi adabiyot bo‘yicha tavsiyalari avvalo muayyan maqsadda berilgan bo‘lishi mumkin. Bugungi kunda axborot materiallarining, kontent va resurs larning haddan tashqari keng va turli-tuman to‘plami mavjud, ayniqsa Internetda, u larning aniqligi, ishonchliligi va qiymati turlicha. Bundan tashqari, bu ma’lumotlar turli shakllarda (matn, tasvir, statistik ma’lumotlar, elektron yoki bosma shaklda) mavjud bo‘lib, ularni onlayn baza, portal, virtual va real kutubxona, hujjatlar to‘plami, ma’lumotlar bazasi, arxivlar, muzeylar va boshqalar orqali olish mumkin. Ammo ushbu axborotning sifati muhim omil sanalib, axborotning sifati «juda yaxshi» dan «juda yomon»gacha farqlanishi mumkin.
Demak, axborotni saralash asosida uning iste’molchiga xatto, o‘zi tushunmagan holatda ham qadrliligi yotadi. Axborot manbasini baholashda avvalo inson axborotni nima maqsadda olayotganini aniqlash zarur. Mazkur jarayon ishonchli axborot manbalarini aniqlashga yordam beradi. Masalan, quyidagi savollarga javob topishga harakat qilish joiz: konkret holat uchun axborotning qanday manbai yoki qanday turdagi manba eng ishonchli hisoblanadi, qanday manbalarning holis, betaraf, yashirin ma’nosi bo‘lmagan va sifat nazoratidan o‘tgan bo‘lish ehtimoli ko‘proq? Qaysi manbalar haqqoniy, xolis bo‘la oladi?
Axborot manbasi, odatda, ijtimoiy ahamiyatga molik (ya’ni, keng ommaga qiziq va kerak bo‘lgan) axborotga ega bo‘lgan shaxs yoki tashuvchidir. Axborot manbalari an’anaviy (rasmiy manbalar, ya’ni hujjatlar, OAV materiallari, hukumat qarorlari, hayotning o‘zi va h.k.) va noan’anaviy (“ishonch telefonlari”, ijtimoiy sog‘lomlashtirish markazlari, ikkilamchi xomashyo, shisha qabul qilish, mashina yuvish va yonilg‘i quyish shahobchalari, bozorlar va h.k.) ga ajratiladi.

Media va axborot savodxonligi tushunchasi.

So‘nggi yillarda axborot oqimining bir necha barobar tezlashishi, ijobiy ma’lumotlar bilan bir qatorda salbiy xarakterdagi axborotning ko‘payishi mediasavodxon bo‘lish zaruratini qo‘ydi. An’anaviy tarzda mediasavodxonlik shaxsning adabiy asarlarni tahlil eta olish va sifatli matnlarni yaratishidan iborat bo‘lgan. Bugun ushbu ko’nikma – axborotning nega va nima uchun uzatilayotganligini bilish demakdir. Bugungi axboriy muhitni tushunishda mediasavodxonlik muhim ahamiyat kasb etadi. 
Avvalo, huquqiy demokratik jamiyatimizning to‘laqonli  faol fuqarosi  sifatida hamda umumta’lim maktab direktori sifatida  amalga oshirilayotgan islohotlar mazmun-mohiyatini tushunish;
OAV orqali uzatilayotgan  va qabul qilinayotgan kundalik axborotni saralash ko‘nikmalarini shakllantirish;
Axborot orqali inson ongini boshqarishga yo‘l qo‘ymaslik va har qanday vaziyatda to‘g‘ri qaror qabul qilish;
Insonning vizual obrazlar ta’siri ostida  ijobiy yoki salbiy tomonga o‘zgarishlarini tahlil eta olish va vizual xabarlar ostida beriladigan ko‘rinmas ma’lumotlarni “o‘qiy olish”;
OAV orqali beriladigan matnli  kommunikatsiyalar mohiyatini tahlil eta olish mediasavodxonlikni ko’rsatuvchi omillar sanaladi. Ushbu ko‘nikmalarning maktab direktorida mavjudligi umumta’lim maktablarini samarali boshqarishdagi omillardan biri bo‘lib xizmat qiladi.
Shuningdek, axborot qayerdan, kim tomonidan va nima maqsadlarda uzatilyapti, kimning manfaatlarini o‘zida aks etyapti, degan savollarga javob topa olish uchun ham umumta’lim maktab direktorlarida mediasavodxonlik shakllanishi zarurdir.
Mediasavodxonlikning maqsadi  har bir medianing ustuvorliklari va kamchiliklarini tushungan holda,  ular tomonidan tarqatilayotgan axborotni saralay bilish va zarurini qabul qilish ko‘nikmalarini shakllantirish bo‘lsa, asosiy vazifasi insonlar tomonidan iste’mol qilinadigan har qanday axborotning manipulyativ kuchini anglagan holda undan chegaralanishdir. 
Media savodxonligi — «soyabon», ya’ni bir tushuncha mazmunida ikki ma’no birlashgan atama sifatida YuNESKO tomonidan tavsiya etilgan. Uning mohiyatini anglash uchun har bir tushuncha o‘zagini, ya’ni “media” va “axborot” tushunchalarini bilish zarur.
“Media” tushunchasi va media savodxonlik «Media» atamasi (lotincha — medium, ya’ni vosita, vositachi, usul) turli ko‘rinishdagi kommunikatsiya va axborot vositasini anglatadi. Media tushunchasiga axborotni yaratish, nusxalashtirish, tarqatish vositasi hamda mualliflar va ommaviy auditoriya o‘rtasida axborot almashinuvining texnik vositalari kiradi.
Bugungi kunda media atamasidan OAV yoki massedia tushunchalarining sinonimi sifatida foydalaniladi. Hozirgi zamon jamiyati taraqqiyotiga medialarning ta’siri yil sayin oshib borib, ular vositasida insonlar atrof-voqelikni ijtimoiy va ruhiy jihatdan anglamoqda va baholamoqda. Zamonaviy medialarning asosiy jihatlariga tadqiqotchilar kreativlik (yaratuvchanlik, ijodkorlik) va innovatsiyalarni kiritmoqda. Shu bilan birga boshqa manbalarda ham media atamasiga shu tarzdagi tavsiflar berilganini ko‘ramiz. «Media — ommaviy axborot vositalari, ham keng, ham maxsus auditoriyaga mo‘ljallangan ko‘ngilochar takliflarni tavsiya etuvchi, yangilik, axborot va reklama axborotini tarqatishga yo‘naltirilgan ko‘p sonli va serqirra funksiyalarni amalga oshiruvchi kommunikatsiya kanallaridir».
Boshqa jihatdan olib qaraganimizda medialarni to‘rtta turga ajratish mumkin: bosma, vizual, raqamli, ovozli.

Mediasavodxonlik o’z ichiga quyidagi ko’nikmalarni oladi: 
− Estetik va kreativ ko‘nikmalar media kontentni ijodiy jihatdan anglash, yaratish va talqin etish qobiliyatini bildiradi. Media kontentni yaratish orqali o‘quvchi mazkur ko‘nikmalarni o‘zida shakllantirishi mumkin.
− Interfaollik ko‘nikmalari media orqali muloqot qilish va turli media- rollarni bajarib ko‘rish qobiliyatida namoyon bo‘ladi. Mazkur ko‘nikmalarni ta’lim va amaliyot doirasida rivojlantirish mumkin. Interfaollik ko‘nikmalari o‘z fikri va qarashlarini ifoda etishga tayyorligini ko‘rsatadi.
− Tanqidiy tahlil ko‘nikmalari turli tahliliy vositalardan foydalangan holda, turfa xil media kontentni talqin qila olish va ahamiyatini tushunishni bildiradi. Ushbu ko‘nikmalar rang-barang mediakontent va janrlarni o‘rganish orqali yaxshiroq rivojlanadi;
− Xavfsizlik ko‘nikmalari murakkab vaziyatlardan chiqish va ularni oldini olish qobiliyatida namoyon bo‘ladi. Virtual makondan xavfsiz foydalanish, shaxsiy makonni himoya qilish hamda zararli kontent va muloqotdan voz kechishni nazarda tutadi.
Axborot manbalari uch toifaga bo'linadi.
 Birlamchi manbalar – bu original manbalar bo'lib, ular axborotni izohlamaydi. Bu tadqiqot hisobotlari, prays-varaqlar, nutq matnlari, elektron xabarlar, original san'at asarlari, qo'lyozmalar, fotosuratlar, kundaliklar, shaxsiy maktublar, og'zaki hikoya/interv`yu yoki diplomatik hujjatlar bo'lishi mumkin. Aksariyat holatlarda va muayyan vaziyatlarda imkon qadar birlamchi axborot manbalaridan foydalanish tavsiya etiladi.
Ikkilamchi manbalar sifatida axborotni yetkazib beruvchilar maydonga chiqadi. Bu holatda axboroto'zgarishi, tahlil qilinishi yoki umumlashtirilish jurnallar, tanqidiy tahlil yoki ma’lumotlar talqini). Foydalanishga tavsiya etiladigan birlamchi manbalar ikkilamchi manbalarga nisbatan har doim ham o'zida nufuzli yoki xolis axborotni mujassam etmaydi. Axborotni sub'ektiv baholash holatlarini tekshirilgan Ikkilamchi manbalardan foydalanib bartaraf etish mumkin.
Uchlamchi manbalar — bu tashkil etilgan va o'zida birlamchi hamda ikkilamchi manbalardagi axborotni qayta ishlab, o'zida mujassamlagan (masalan, referatlar, bibliografiya, turli qo'llanmalar, entsiklopediyalar, ko'rsatkichlar, xronologik jadvallar, ma’lumotlar bazasi va h.k.) manbalardir.
Axborot borasida savodxon insonlar quyidagi tayanch ko‘nikmalarga ega bo‘ladilar: tanqidiy fikrlash, axborotni tahlil qila bilish va undan o‘z fikrini bayon etishda foydalanish, mustaqil ta’lim olish qobiliyati, davlat faoliyati va jamiyatda kechayotgan demokratik jarayonlarda ishtirok etish, xabardor fuqaro va o‘z kasbining ustasi bo‘lishga tayyor bo‘lish.
Axborot borasida savodxon insonlar odob axloq qoida va me’yorlariga tayangan holda axborotni qanday to‘plash, undan foydalanish, uni sintezlash va tashkil etishni yaxshi biladilar. Mazkur kompetensiyalar har qanday o‘quv jarayoni kontekstida, shu jumladan ta’lim va kasbiy muhitga yoki o‘z-o‘zini rivojlantirishga nisbatan tadbiq qilinishi mumkin.
Media va axborot savodxonligi nima uchun kerak?
· Huquqiy demokratik jamiyatimizning to‘laqonli, faol fuqarosi sifatida amalga oshirilayotgan islohotlar mazmun-mohiyatini tushinish;
· OAV orqali uzatilayotgan va qabul qilinayotgan kundalik axborotni saralash ko‘nikmalarini shakllantirish;
· Axborot orqali inson ongini boshqarishga yo‘l qo‘ymaslik va har qanday vaziyatda to‘g‘ri qaror qabul qilish;
· Insonning vizual obrazlar ta’siri ostida ijobiy yoki salbiy tomonga o‘zgarishlarini tahlil eta olish va vizual xabarlar ostida beriladigan ko‘rinmas ma’lumotlarni “o‘qiy olish”;
· OAV orqali beriladigan matnli kommunikatsiyalar mohiyatini tahlil etish;
· Axborot qaerdan, kim tomonidan va nima maqsadlarda uzatilyapti, kimning manfaatlarini o‘zida aks etayapti degan savollarga javob topa olish uchun zarurdir.
Media va axborot borasida savodxon insonlar quyidagi ko‘nikmalarga ega bo‘ladilar:
· medianing va ular orqali taqdim etilayotgan axborot shakllarining ta’sirini yaxshi tushunish;
· o‘ylangan va mustaqil qarorlar qabul qilish;
· atrof muhit haqida yangi ma’lumot olish;
· umumiylik hissining shakllanishiga ko‘maklashish;
· jamoaviy diskursni qo‘llab-quvvatlash;
· hayoti davomida uzluksiz ta’lim olish;

Media tillari va ma’nosi: texnik kodlar va shartli belgilar tahlili 
Ma’no tahlili: ramzlar va tasvirlar tili 
Yashirin matn (podtekst). Yashirin matn bu eshitib va ko‘rib bo‘lmaydigan, faqatgina insonni mantiqiy fikrlashi orqali aniqlab olish imkoni bo‘lgan matn ostidagi yashirin ma’no. 
Yashirin matn asosan OAV va ayniqsa reklama ishlab chiqaruvchilar tomonidan ishlatiladi. Har bir inson o‘zining tajribasi, bilimi, qarashlari, munosabatlaridan kelib chiqib yashirin matn yaratishi mumkin. Mazkur holda media axborot qismi hisoblanmish yashirin matn individual qarashlar bilan bog‘liqdir.
Ishontirish usuli. Auditoriya fikrini o‘ziga qaratib olish, ishonchga kirish, o‘z g‘oyasini singdirish, biror mahsulotni sotib olishga chorlash yoki biror harakatni (sotib olish, ovoz berish, pul berish va h.) amalga oshirishga undash uchun ishlatiladigan turli usullar.

Mavzu yuzasidan savollar:

1. Media savodxonlik nima?
2. Axborot savodxonligi haqida sizning tushunchangiz?
3. Media va axborot savodxonligi nima uchun kerak?
4. Umumiy o’rta ta’lim muassasasini boshqarishda  media va axborot savodxonligining o‘rni qanday?
5. Mediasavodxonlikni tashkil qiluvchi ko’nikmalarni shakllantirishda qanday usullardan foydalanish mumkin?

Mavzu yuzasidan tuzilgan testlar
1. Xalqaro Yunesko tashkiloti tomonidan “Mediasavodxonlik” atamasiga berilgan ta’rifni tanlang
a. Tegishli texnologiyalardan foydalangan holda axborot va mediakontentni olish, yaratish va tarqatish layoqatiga ega bo’lish
b. Axborotni tahlil qiish, xulosalar chiqarish va o’tkazilgan tahlil asosida qaror qabul qilish layoqati
c. Chop etilgan nashr ishlariga yoki ijtimoiy tarmoqlardagi postlarga munosabat bildira olish
d. Noan’anaviy vaziyatlar, kutilmagan hollarda mutaxassisning o‘zini qanday tutishi, muloqotga kirishishi, raqiblar bilan o‘zaro munosabatlarda yangi yo‘l tuta olishni anglatadi.
2. Zamonaviy texnologiyalar yordamida har qanday axborotni soxtalashtirish mumkin. Misol uchun, axborotni soxtalashtirishning so’nggi “zamonaviy urfdagi” usuli – bu dipfeyk. Bu atama nimani anglatadi?
a. Bu kimningdir ovozini maxsus texnikalar yordamida o’zgartirishga urinish
b. Bu texnik ravishda bir shaxsning yuzini boshqa shaxsning yuziga joylashtirish
c. Bu yomon  niyatda atayin tarqatilgan yolg’on xabarlar 
d. Bu alohida insonlarni, insonlar guruhini, katta jamiyatlarni ma’lum harakatlarga da’vat etish
3. Quyidagilardan qaysi birini Mediasavodxonlik tarkibiga kiritish mumkin? (Birdan ortiq javobni belgilash mumkin)
a. Kompyuter savodxonligi
b. Visual savodxonlik
c. Umumiy savosxonlik
d. Axborot savodxonligi
e. Matematik savodxonlik
f. Raqamli savodxonlik
4. Netiquette (Netiket) nima?
a. Foydalanuvchilarning buzg’unchi g’oyalarni targ’ib qilmasligi
b. Foydalanuvchilarning Internetdagi hatti-harakatlari qoidalarini bildiradi
c. Foydalanuvchilar orasidagi guruhbozlikka qarashi turishni bildiradi
d. Notanish insonlar bilan ma’lumot almashinuv jarayonini anglatadi
5. Mediasavodxonlikni ko’rsatuvchi mezonlar va ularning izohlarini moslang.
1. 
	2. Foydalanish 
	a. Demokratik jamiyatda medianing roli va funksiyalari tushunish

	3. Tushunish
	b. Media vositasida o’z fikrini bayon etish va demokratik jarayonlarda qatnashish uchun o‘zaro hamkorlik qilish

	4. Baholash
	c. Mediakontentning funksiyalari nuqtai nazaridan kelib chiqqan holda tanqidiy baholash

	5. Ishtirok
	d. Media o’z funksiyalarini amalga oshirish mumkin bo’lgan shart-sharoitlarni tushunish

	6. Yaratish
	e. Foydalanuvchi kontentini yaratish uchun kerak bo’ladigan ko’nikmalarini faollashtirish



a. 1- a, 2 – b, 3 –e, 4 – c, 5- d
b. 1- e, 2- d, 3- e, 4- c, 5 – a
c. 1-a, 2-d, 3-c, 4- b, 5- e
d. 1- c, 2- a, 3- d, 4-e, 5-b

